Valtionyhtiöiden ja liikelaitosten vaalirahoitus syyniin - MTVuutiset.fi
Muun muassa Patria on jakanut vaalirahaa puolueille. MTV3
Julkaistu 25.09.2009 10:16 (Päivitetty 30.09.2009 15:47 )
Valtion määräysvallassa olevien yhteisöjen ja liikelaitosten antama vaalirahoitus ja puoluetuki sekä sitä koskevan omistajaohjaus joutuu nyt puolestaan tarkastuksen alle.
Valtiontalouden tarkastusvirasto aloittaa laillisuus- ja tuloksellisuustarkastuksen, jossa selvitetään yhtiöiden ja liikelaitosten puolueille, puolueiden taustayhteisöille, ehdokkaille tai ehdokkaiden tukiyhdistyksille antaman vastikkeellisen ja vastikkeettoman taloudellisen tuen suuruutta ja yleisyyttä. Tarkastuksessa selvitetään valtion omistajaohjauksen sisältöä ja kehittämistarpeita.
Puoluerekisteriin merkityt puolueet joutuvat vastaamaan kyselyyn niiden piirijärjestöistä, puolueen rekisteröidyistä yhdistyksistä ja säätiöistä sekä puolueiden määräysvallassa olevista yhteisöistä ja säätiöistä sekä muista sidosyhteisöistä.
Omistajaohjauksen tarkastuksessa selvitetään valtion omistajapolitiikkaa ja omistajaohjausta. Myös yhtiöiden ja liikelaitosten toimintaa suhteessa lainsäädäntöön, ohjeistukseen ja corporate governance -suosituksiin. Tarkastuksen kohteena ovat vuodet 2006-2009
Tulokset julkaistaan joulu-tammikuussa.